
                                                  RAPORT 
asupra propunerii legislative pentru completarea art. 12 din Legea nr. 36/1995 a notarilor publici şi a activităţii notariale
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea art. 12 din Legea nr. 36/1995 a notarilor publici şi a activităţii notariale, trimisă cu adresa nr. Pl.x- 359, din  7 mai 2007, înregistrată sub nr. 31/567 din 8 mai 2007.
Camera Deputaţilor este Cameră decizională, conform prevederilor art. 75 alin. (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.
Senatul, în calitate de primă Cameră sesizată, a respins propunerea legislativă în şedinţa din 2 mai 2007.

Comisia pentru administraţie publică, amenajarea teritoriului şi echilibru ecologic, a avizat negativ propunerea legislativă cu avizul nr. 26/1646 din 16 mai 2007.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 1704/13.12.2006.
Guvernul, în punctul său de vedere, transmis sub nr. 368 din 09.02.2007 a precizat că nu susţine adoptarea acestei propuneri legislative.
Obiectul de reglementare al iniţiativei legislative îl constituie completarea art. 12 din Legea notarilor publici şi a activităţii notariale nr. 36/1995, cu modificările şi completările ulterioare, intervenţia legislativă vizând instituirea unor dispoziţii potrivit cărora secretarii consiliilor locale ale comunelor şi oraşelor unde nu funcţionează birouri ale notarilor publici, să îndeplinească, la cererea părţilor, efectuarea procedurii succesorale în cazurile de ieşire din indiviziune a beneficiarilor de terenuri agricole şi forestiere ca urmare a aplicării prevederilor Legii fondului funciar nr. 18/1991, republicată, cu modificările şi completările ulterioare, iar taxele notariale plătite în aceste cazuri să se facă venit la bugetul local.
În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă în şedinţa din 19 iunie 2007.

La dezbateri au fost prezenţi, din totalul de 28 membrii ai comisiei, 17 deputaţi.
La lucrările Comisiei au participat, în calitate de invitaţi, domnul Viorel Mănescu, Preşedintele Uniunii Notarilor Publici şi doamna Doina Rotaru, Preşedinte al Camerei Notarilor Publici Bucureşti. 
De asemenea, au mai fost prezente doamnele Anda Mitu şi Miclăuş Nicoleta, consilieri la Ministerul Justiţiei.

Analizând iniţiativa legislativă, membrii comisiei au constatat că, dată fiind complexitatea sa, problemele deosebite pe care le poate ridica, precum şi efectele procedurii succesorale, formalismul şi disciplina aplicării normelor sale, considerate norme speciale ce garantează eficacitatea aplicării dispoziţiilor de drept material, această procedură este, în mod firesc, strict de competenţa notarului public. Procedura succesorală trebuie să privească în mod unitar toate bunurile succesorale, în cadrul masei succesorale putând intra nu numai bunurile vizate, ci şi alte bunuri mobile şi imobile. O eventuală împărţire a competenţei între notarul public şi secretarul consiliului local în funcţie de natura bunurilor poate îngreuna excesiv efectuarea partajului succesoral, şi, totodată, pe lângă dificultatea sa practică, nu oferă nici garanţia unei finalizări corecte a cauzei succesorale.
Faţă de cele constatate, în urma dezbaterii, membrii comisiei au hotărât, cu 16 voturi pentru, 1 împotrivă şi 1 abţinere, respingerea propunerii legislative pentru completarea art. 12 din Legea nr. 36/1995 a notarilor publici şi a activităţii notariale.

În raport de obiectul şi conţinutul său, propunerea legislativă face parte din categoria legilor organice.

